**Iktatószám**: FJL/994-1/2023.

**Ügyintéző**: Szántai Szilvia

**E l ő t e r j e s z t é s**

**Csongrád Városi Önkormányzat Képviselő-testületének**

**2023. december 21.-ei ülésére**

**Tárgy:** Csongrád Belváros, Öregvár utca 54. és 57/a ingatlanok revitalizációja Román-Magyar

határon átnyúló pályázat benyújtása

**Tisztelt Képviselő-testület!**

Az Interreg VI-A Románia-Magyarország Program (ROHU Program) egy területi együttműködési program két tagállam, Románia és Magyarország között, az Európai Regionális Fejlesztési Alapból (ERFA) finanszírozva.

Az Interreg VI-A Románia-Magyarország Program pályázati felhívásra a pályázatok benyújtására 2024. január 26. napjáig van lehetőség. A pályázati felhívás programterülete Csongrád-Csanád Vármegyét is érinti, ezért lehetőségünk nyílik pályázatot benyújtani.

A Program pályázati felhívása 3 prioritás keretében biztosít forrásszerzési lehetőséget határon átnyúló projektekhez:

1. prioritás: Zöldebb és ellenállóbb határmenti térség

1.1. sz. célkitűzés: Megújuló energia

1.2 sz. célkitűzés: Klímaváltozás és kockázatkezelés

1.3. sz. célkitűzés: Biodiverzitás

2. prioritás: Szociálisabb és összetartóbb Európa

2.1. sz. célkitűzés: Egészségügy/Szociális

2.2. sz. célkitűzés: Kultúra és turizmus (P2/ RSO 4.6)

3. prioritás: Határon átnyúló intézményi és civil együttműködés

3.1. sz. célkitűzés: A kölcsönös bizalom építése, különösen az emberek közötti kapcsolatokat erősítő fellépések előmozdításával

Előzmények:

Az egykori Kemence Csárda épülete, valamint a legutóbb szabaduló szobaként működő Csongrád, Öregvár utca 54. és Öregvár utca 57/a épületeken az elmúlt évtizedekben kisebb felújítások az évek során történtek, elsősorban állagmegóvás céljából, de az átfogó, funkcióval megtöltő rehabilitáció nem történt meg.

A projekt célja és tartalmi elemei

Az egykori Kemence Csárda épülete, valamint a legutóbb szabaduló szobaként működő Csongrád, Öregvár utca 54. és Öregvár utca 57/a. épületek kulturális- közösségi célú felújítását célozza a pályázatunk.

A projektben a csatolt tervlapokon szereplő módon, minden épületrész megújításra került a kulturális szakemberek bevonásával, tervezett funkcióknak megfelelő módon.

Az Öregvár utca 54. szám alatt, a kemencés ház a térség vendégfogadó háza, közösségi tér, ahol információt kaphatnak a hozzánk látogatók a városunkról, a belvárosról, a helyi látnivalókról és programokról. Szükség esetén a városban fellelhető szálláslehetőségekről, éttermekről, túralehetőségekről vagy a tömegközlekedéssel kapcsolatos információkról. Ingyenes wifi pont és okos térkép biztosításával is komfortosabbá tesszük a tájékozódást.

Közösségi térként is funkcionál. Nagyobb csoportok (40-50 fő) fogadására, ebédeltetésére is lehetőséget tudunk biztosítani.

Pihenőpontként is szolgál.

Alkalmanként szabadtéri rendezvényeket is szervezünk ide látványsütéssel és szezonális programokkal, amelyek szervesen kapcsolódnak a környék kézműves házainak ajánlataihoz.

A helyi termékek bemutató termében ajándéktárgyakat, kézműves termékeket lehet vásárolni.

Az Öregvár utca 57/a. épülete, a KOMRA funkciója: kézművesház, gasztroudvar.

Főzéssel, sütéssel, befőzéssel, fermentálással összekötött tematikus napokat hirdetünk az idénynek megfelelően: zöldségek, gyümölcsök és fűszerek felhasználásával. (pl. spenót, cékla, paprika… napok).

A zöldség- gyümölcslevek, turmixok leghatékonyabb elkészítési módjaiba is betekintést adunk, kóstolóval egybekötve.

Tartósítás a mai igények szerint: befőzési, savanyítási bemutató, fermentálás, aszalás.

Otthon is elkészíthető! Itt megtanulja, otthon megsüti, megfőzi!

Kenyerek, kalácsok, lepények, levesbetétek, tésztakészítés és gyúrás.

A kézműves házak gasztronómiai rendezvényeinek központi helyszíne.

Pl. „Isten hozott kedves vendég!” Együttműködő partnerek bevonásával, határon túli települések művészeti csoportjainak, kézműveseinek közreműködésével.

A tervek a Polgármesteri Hivatal Fejlesztési és Üzemeltetési Irodáján megtekinthetők.

Csatoljuk a látványterveket az előterjesztés mellékleteként.

A tervezéseket a Műemlékvédelmi Hivatallal egyeztetett módon végezzük.

A Banat Village Museum, Timisoara partnerünknél a Falumúzeum élővé tételét szolgáló beruházásokat, digitális fejlesztéseket hajt végre.

A fejlesztési projekt minimum 2 partner összefogásával kerülhet megvalósításra.

A vezető (LEAD) partner a Banat Village Museum, Timisoara, a projekt partner a Csongrád Városi Önkormányzat.

A támogatás formája vissza nem térítendő támogatás. A támogatás maximális mértéke 80%.

A magyarországi pályázókra vonatkozóan általános szabályként a saját projektrész 5%-át kell a pályázóknak önerőként biztosítani, 15%-ot pedig a magyar állam tesz hozzá az állami költségvetésből.

A pályázat összes támogatás intenzitása: 95%

A pályázat benyújtási határideje: 2023. január 26.

A projekt teljes tervezett összköltsége maximum 2.000.000 EUR

Csongrád Városi Önkormányzat, mint projekt partner (385 Ft/EUR-val számolva) partneri része:

tervezett összköltsége: 775.028,52,-EUR ( 298.385.980,-Ft)

IPA támogatás tartalma 80%: 620.022,82,-EUR ( 238.708.784,-Ft)

hazai társfinanszírozás 15%: 116.254,28,-EUR ( 44.757.897,-Ft)

szükséges önerő: 5%: 38.751,43,-EUR ( 14.919.299,-Ft)

A Csongrád Belváros, Öregvár utca 54. és 57/a ingatlanok revitalizációja határon átnyúló kulturális- közösségi rendezvények helyszínének adnak otthont a jövőben. A „Szociálisabb Európa” irányelvet a tervezésnél figyelembe veszik a tervezők. Az engedélyes- és kiviteli tervek elkészítését a Tér és Forma Szeged Építéstervező Kft. végzi, a Csongrád Városi Önkormányzat beszerzési szabályzata szerint lebonyolított beszerzési eljárás eredményeként.

Jelen projektünk a Program 2.2. sz. célkitűzés: Kultúra és turizmus (P2/ RSO 4.6) keretében valósulhat meg.

A projekt tartalmazza a kivitelezés, tervezés, műszaki ellenőrzés, közbeszerzés, rendezvények, kiadványok, promóciós anyagok és szükséges soft megoldások értékét is.

Kérem az előterjesztés megtárgyalását és a határozati javaslat elfogadását.

**Határozati javaslat**

A Csongrád Városi Önkormányzat Képviselő-testülete megtárgyalta a Csongrád Belváros, Öregvár utca 54 és 57/a ingatlanok revitalizációja Román-Magyar határon átnyúló pályázat benyújtása tárgyú előterjesztést.

1. A Csongrád Városi Önkormányzat Képviselő-testülete egyetért azzal, hogy Csongrád Városi Önkormányzat támogatási kérelmet nyújtson be, mint projekt partner az „Interreg VI-A Románia-Magyarország Program” című felhívás RSO4.6 prioritására a Csongrád Belváros, Öregvár utca 54. és 57/a. ingatlanok revitalizációjára.
2. A támogatási kérelem keretében megvalósítani tervezett projekt becsült költségvetése bruttó: 775.028,52 EUR (298.385.980,-Ft), azaz Kettőszázkilencvennyolcmillió-háromszáznyolcvanötezer-kilencszáznyolcvan forint, amelyhez a Csongrád Városi Önkormányzat 80% IPA támogatást 620.022,82 EUR ( 238.708.784,-Ft) és 15% hazai társfinanszírozást: 116.254,28 EUR ( 44.757.897,-Ft) igényel.
3. A Képviselő-testület felhatalmazza a Polgármestert a támogatási kérelem elkészítésére, benyújtására, valamint a támogatási kérelem benyújtásához szükséges dokumentumok, partnerségi megállapodás aláírására.
4. A Képviselő-testület egyetért azzal, hogy a pályázati projektben a Csongrád Városi Önkormányzat projekt partnerként vegyen részt. A partnerség másik résztvevője a Banat Village Museum, Timisoara, mint vezető partner (RO).
5. Az Önkormányzat vállalja a támogatási kérelemben szereplő cél megvalósításával összefüggő jogok és kötelezettségek gyakorlását a szükséges adatszolgáltatások megadását.
6. A Képviselő-testület a projekt megvalósításhoz szükséges 5%: 38.751,43 EUR (14.919.299,-Ft) önerőt a 2024. évi költségvetésében biztosítja.

Felelős: polgármester

Határidő: pályázat benyújtási határideje 2024. január 26.

A határozatról értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda
4. Művelődési Központ és Városi Galéria igazgatója

Csongrád, 2023. december 14. Bedő Tamás

polgármester